CELEX: 
Language: sl
Date: 2022-01-07 00:00:00
Title: DELEGIRANA UREDBA KOMISIJE (EU) / o spremembi Delegirane Uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva dodajanje Burkine Faso, Filipinov, Haitija, Jordanije, Južnega Sudana, Kajmanskih otokov, Malija, Maroka in Senegala v preglednico iz točke I Priloge ter črtanje Bahamov, Bocvane, Gane, Iraka in Mavricija iz te preglednice

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               V skladu s členom 9(1) Direktive (EU) 2015/849 o preprečevanju uporabe finančnega sistema za pranje denarja ali financiranje terorizma, kakor je bila spremenjena z Direktivo (EU) 2018/843, je zaradi zaščite pravilnega delovanja notranjega trga treba opredeliti jurisdikcije tretjih držav, ki imajo v svojih ureditvah za preprečevanje pranja denarja/financiranja terorizma (AML/CFT) strateške pomanjkljivosti, ki bistveno ogrožajo finančni sistem Unije (v nadaljnjem besedilu: tretje države z visokim tveganjem). Člen 9(2) Direktive Komisijo pooblašča za sprejemanje delegiranih aktov za opredelitev tretjih držav z visokim tveganjem, pri čemer se upoštevajo strateške pomanjkljivosti, ter določa merila, na katerih bo temeljila ocena Komisije. Ti delegirani akti morajo biti sprejeti v enem mesecu po opredelitvi strateških pomanjkljivosti. Člen 18a Direktive (EU) 2015/849 državam članicam nalaga, da morajo od pooblaščenih subjektov zahtevati, da pri vzpostavljanju poslovnih odnosov ali izvajanju transakcij, ki vključujejo tretje države z visokim tveganjem, ki jih je opredelila Komisija, izvajajo ukrepe okrepljenega skrbnega preverjanja strank.
            
            
               Komisija je 14. julija 2016 sprejela Delegirano uredbo (EU) 2016/1675, ki je opredelila več tretjih držav, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. Ta delegirana uredba je bila naknadno spremenjena z Delegirano uredbo (EU) 2018/105, Delegirano uredbo (EU) 2018/212, Delegirano uredbo (EU) 2018/1467, Delegirano uredbo (EU) 2020/855 in Delegirano uredbo (EU) 2021/37.
            
            
               V zvezi s tem je bila 7. maja 2020 objavljena revidirana metodologija za opredelitev tretjih držav z visokim tveganjem
                  1
               , ki je nadomestila prejšnjo. Njeni ključni novi elementi so večja interakcija s Projektno skupino za finančno ukrepanje (skupina FATF) pri uvrščanju na seznam, okrepljeno sodelovanje s tretjimi državami ter več posvetovanja z državami članicami in Evropskim parlamentom. 
            
            
               Od zadnjih sprememb Uredbe (EU) 2016/1675 je skupina FATF posodobila svoj seznam „Jurisdikcije, ki so pod okrepljenim spremljanjem“:
            
            
               ·skupina FATF je na plenarnem zasedanju februarja 2021 na seznam dodala Burkina Faso, Kajmanske otoke, Maroko in Senegal;
            
            
               ·skupina FATF je na plenarnem zasedanju junija 2021 na seznam dodala Filipine, Haiti in Južni Sudan, z njega pa je črtala Gano;
            
            
               ·skupina FATF je na plenarnem zasedanju oktobra 2021 na seznam dodala Jordanijo, Mali in Turčijo, z njega pa je črtala Bocvano in Mavricij. 
            
            
               Poleg tega je Komisija v četrtem četrtletju leta 2021 dokončala oceno Bahamov in Iraka v skladu s svojo metodologijo za opredelitev tretjih držav z visokim tveganjem. V tej oceni je na podlagi razpoložljivih informacij ugotovila, da so Bahami odpravili strateške pomanjkljivosti, ki jih je Komisija pred tem odkrila v njihovi ureditvi AML/CFT. Komisija je ugotovila tudi, da je Irak dosegel znaten napredek pri odpravi več strateških pomanjkljivosti, ki jih je Komisija odkrila v predhodni oceni. Zato bi bilo s seznama tretjih držav z visokim tveganjem, ki ga vodi EU, treba črtati tudi Bahame in Irak.
            
            
               Delegirano uredbo je treba še naprej posodabljati, da bi se upoštevale informacije mednarodnih organizacij in organov za določanje standardov na področju AML/CFT, kot so javne izjave skupine FATF, poročila o medsebojnem ocenjevanju, podrobna poročila o oceni ali objavljena poročila o nadaljnjem ukrepanju. Kar zadeva tretje države z visokim tveganjem, so za učinkovito spopadanje z obstoječimi tveganji in preprečevanje pojava novih zaradi spreminjajoče se narave nevarnosti pranja denarja in financiranja terorizma, ki je posledica stalnega razvoja tehnologije in sredstev, ki so na voljo storilcem kaznivih dejanj, potrebne hitre in nenehne prilagoditve pravnega okvira. Če EU na svoj seznam ne bi dodajala jurisdikcij, ki jih je opredelila skupina FATF, bi bil glede na raven integracije finančnih sistemov notranji trg izpostavljen hudim tveganjem pranja denarja in financiranja terorizma.
            
            
               Delegirano uredbo (EU) 2016/1675 bi bilo zato treba spremeniti tako, da se dodajo tretje države, za katere je bilo ugotovljeno, da imajo strateške pomanjkljivosti, in črtajo tiste, ki na podlagi meril iz Direktive (EU) 2015/849 strateških pomanjkljivosti nimajo več.
            
            
               A. Dodajanje na seznam Delegirane uredbe (EU) 2016/1675
            
            
               Komisija je v skladu s členom 9(4) Direktive (EU) 2015/849 ustrezno upoštevala informacije mednarodnih organizacij in organov za določanje standardov na področju AML/CFT, najnovejše javne izjave skupine FATF, seznam „Jurisdikcije, ki so pod okrepljenim spremljanjem“ skupine FATF, poročila skupine FATF, ki jih je pripravila skupina za pregled mednarodnega sodelovanja, ter poročila o medsebojnem ocenjevanju, ki so ga izvedli skupina FATF in njej podobni regionalni organi v zvezi s strateškimi pomanjkljivostmi posameznih tretjih držav. 
            
            
               Menila je zlasti, da imajo Burkina Faso, Filipini, Haiti, Jordanija, Južni Sudan, Kajmanski otoki, Mali, Maroko in Senegal strateške pomanjkljivosti v svojih ureditvah AML/CFT, tudi ker so bile te države februarja, junija oziroma oktobra 2021 dodane na seznam skupine FATF „Jurisdikcije, ki so pod okrepljenim spremljanjem“.
            
            
               Zato Komisija meni, da Burkina Faso, Filipini, Haiti, Jordanija, Južni Sudan, Kajmanski otoki, Mali, Maroko in Senegal izpolnjujejo merila iz člena 9(2) Direktive (EU) 2015/849. Te države bi bilo treba dodati na seznam iz Delegirane uredbe (EU) 2016/1675 kot države, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. 
            
            
               Burkina Faso, Filipini, Haiti, Jordanija, Južni Sudan, Kajmanski otoki, Mali, Maroko, Senegal in Turčija so predložili pisne politične zaveze na visoki ravni za odpravo ugotovljenih pomanjkljivosti in v ta namen s skupino FATF pripravili akcijski načrt. Komisija te zaveze pozdravlja in navedene jurisdikcije poziva, naj kar najhitreje in v predlaganih rokih zaključijo izvajanje akcijskega načrta. Skupina FATF bo natančno spremljala izvajanje teh akcijskih načrtov. Da bi se upoštevala raven zavezanosti, izkazana v okviru skupine FATF, so te tretje države z visokim tveganjem navedene v preglednici v točki I Priloge k Delegirani uredbi („Tretje države z visokim tveganjem, ki so predložile pisne politične zaveze na visoki ravni za odpravo ugotovljenih pomanjkljivosti in pripravile akcijski načrt s FATF“).
            
            
               V skladu s členom 18a Direktive (EU) 2015/849 bodo morali pooblaščeni subjekti v vseh državah članicah v zvezi s poslovnimi odnosi ali transakcijami, ki vključujejo države iz Delegirane uredbe (EU) 2016/1675, uporabljati ukrepe okrepljenega skrbnega preverjanja strank. 
            
            
               B. Črtanje s seznama Delegirane uredbe (EU) 2016/1675
            
         
         
            
               Leta 2020 je skupina FATF čestitala Bahamom za znaten napredek, ki so ga dosegli pri izboljšanju svoje ureditve AML/CFT. Bahami so okrepili učinkovitost svojega sistema AML/CFT in obravnavali s tem povezane tehnične pomanjkljivosti, da bi izpolnili zavezo iz svojega akcijskega načrta in odpravili strateške pomanjkljivosti, ki jih je oktobra 2018 ugotovila skupina FATF. Skupina FATF je decembra 2020 Bahame umaknila s seznama jurisdikcij, ki so pod okrepljenim spremljanjem. Zato je skupina FATF Bahame prenehala okrepljeno spremljati. Komisija je aprila 2021 določila dodatna merila, ki so jih Bahami zdaj izpolnili. Bahami so sprejeli ukrepe, ki so dovolj celoviti in izpolnjujejo potrebne zahteve, da se šteje, da so bile strateške pomanjkljivosti, ki so bile opredeljene na podlagi člena 9 Direktive (EU) 2015/849, odpravljene.
            
            
               Skupina FATF je junija 2018 umaknila Irak s seznama jurisdikcij, ki so pod okrepljenim spremljanjem, in sicer zaradi ukrepov, ki jih je Irak sprejel za okrepitev svojega sistema AML/CFT in odpravo s tem povezanih tehničnih pomanjkljivosti, da bi izpolnil zavezo iz svojega akcijskega načrta in odpravil strateške pomanjkljivosti, ki jih je oktobra 2013 ugotovila skupina FATF. Čeprav Irak ni več pod okrepljenim spremljanjem skupine FATF, pa ni bil umaknjen s seznama EU. Komisija je januarja 2019 z organi delila predhodno oceno ureditve AML/CFT Iraka, v kateri je opredelila ključne strateške pomanjkljivosti Od takrat je bilo organiziranih več srečanj med uradniki Komisije in iraškimi organi. Poleg tega je Komisija od Iraka stalno prejemala dodatne informacije, da bi bolje razumela njegov napredek. Glede na doseženi napredek Komisija ugotavlja, da je Irak sprejel ukrepe, ki so dovolj celoviti in izpolnjujejo potrebne zahteve, da se šteje, da so bile strateške pomanjkljivosti, ki so bile opredeljene na podlagi člena 9 Direktive (EU) 2015/849, odpravljene. Skupina FATF je pozdravila precejšni napredek Bocvane, Gane in Mavricija pri izboljšanju ureditve AML/CFT ter ugotovila, da so Bocvana, Gana in Mavricij vzpostavili pravne in regulativne okvire, da bi izpolnili zaveze iz svojih akcijskih načrtov glede strateških pomanjkljivosti, ki jih je ugotovila skupina FATF. 
            
            
               Komisija je v svoji oceni na podlagi razpoložljivih informacij ugotovila, da Bahami, Bocvana, Gana, Irak in Mavricij nimajo več strateških pomanjkljivosti v svojih ureditvah AML/CFT. Bahami, Bocvana, Gana, Irak in Mavricij so izboljšali učinkovitost svojih ureditev AML/CFT. Sprejeti ukrepi so dovolj celoviti in izpolnjujejo potrebne zahteve, da se šteje, da so bile strateške pomanjkljivosti, ki so bile opredeljene na podlagi člena 9 Direktive (EU) 2015/849, odpravljene. 
            
            
               C. Druge tretje države, ki jih je skupina FATF javno opredelila
            
            
               Skupina FATF je oktobra 2021 Turčijo javno opredelila kot državo s strateškimi pomanjkljivostmi v ureditvi AML/CFT. Turčija je sprejela politično zavezo na visoki ravni o sodelovanju s skupino FATF, da bi okrepila učinkovitost svoje ureditve AML/CFT. Od sprejetja poročila o medsebojnem ocenjevanju oktobra 2019 je Turčija dosegla napredek pri več ukrepih, priporočenih v poročilu o medsebojnem ocenjevanju za izboljšanje njenega sistema, med drugim z: razglasitvijo krovne nacionalne strategije za organe, pristojne za boj proti pranju denarja in financiranju terorizma; vzpostavitvijo registra dejanskega lastništva; razvojem zmogljivosti za strateško analizo v okviru finančnoobveščevalne enote; povečanjem stopnje zasegov gotovine, ki se tihotapi prek mej; revizijo kazni, predvidenih za financiranje terorizma, da se zagotovi spodbuda za organe za preprečevanje, odkrivanje in preiskovanje kaznivih dejanj, da dejavnosti financiranja terorizma preiskujejo neodvisno in vzporedno s terorističnimi kaznivimi dejanji, ter odpravo zamud pri izvajanju ciljno usmerjenih finančnih sankcij v skladu z resolucijami Varnostnega sveta ZN v zvezi s financiranjem terorizma in financiranjem širjenja orožja. 
            
            
               Turčija si prizadeva za izvedbo svojega akcijskega načrta, dogovorjenega s skupino FATF, z: (1) namenitvijo več sredstev finančnoobveščevalne enote nadzoru skladnosti z AML/CFT v sektorjih, v katerih je tveganje visoko, in splošnim povečanjem pregledov na kraju samem; (2) uporabo odvračilnih sankcij za kršitve na področju AML/CFT, zlasti za neregistrirane storitve denarnih transakcij in menjalnice ter v zvezi z zahtevami po ustreznih, točnih in posodobljenih informacijah o dejanskem lastništvu; (3) povečanjem uporabe finančnoobveščevalnih podatkov za podporo preiskavam pranja denarja in več proaktivnega razširjanja, ki ga izvaja finančnoobveščevalna enota; (4) izvajanjem bolj zapletenih preiskav in pregonov pranja denarja; (5) določitvijo jasnih pristojnosti ter merljivih ciljev in metrik uspešnosti za organe, pristojne za odvzem sredstev, pridobljenih s kaznivim dejanjem, in pregon primerov financiranja terorizma, ter uporabo statističnih podatkov za posodabljanje ocen tveganja in oblikovanje politik; (6) izvajanjem več finančnih preiskav v primerih terorizma, dajanjem prednosti preiskavam in pregonom v zvezi s skupinami, uvrščenimi na seznam ZN, ter zagotavljanjem, da se preiskave financiranja terorizma razširijo na odkrivanje mrež za financiranje in podpornih mrež; (7) kar zadeva ciljno usmerjene finančne sankcije na podlagi resolucij Varnostnega sveta ZN 1373 in 1267, nadaljnjim ukrepanjem glede poslanih zahtevkov in uvrstitev na nacionalni seznam v zvezi s skupinami, uvrščenimi na seznam ZN, v skladu s profilom tveganja Turčije; (8) da bi v celoti uvedla pristop, s katerim bo za preprečitev zlorab neprofitnih organizacij za financiranje terorizma takšne organizacije nadzorovala na podlagi tveganj, ozaveščanjem širokega kroga neprofitnih organizacij v zadevnem sektorju in upoštevanjem povratnih informacij, ki jih prejme od njih, zagotavljanjem, da so uporabljene sankcije sorazmerne z morebitnimi kršitvami, in sprejetjem ukrepov za zagotovitev, da nadzor ne ovira ali odvrača neprofitnih organizacij od zakonitih dejavnosti, kot je zbiranje sredstev. 
            
            
               Kot je določeno v revidirani metodologiji, lahko v zvezi z državami kandidatkami Komisija v svoji oceni razmisli o blažilnih ukrepih, ki so vključeni v pristopna pogajanja in odpravljajo ugotovljene strateške pomanjkljivosti. V zvezi s tem je Komisija s Turčijo razvila nadaljnje blažilne ukrepe za uskladitev z Direktivo (EU) 2015/849. Pod pogojem, da bo Turčija izpolnila dane zaveze, Komisija meni, da ti dodatni blažilni ukrepi omogočajo zadostno odpravo preostalih pomanjkljivosti. Zato trenutno ni treba sprejeti nadaljnjih ukrepov v skladu s členom 9 Direktive (EU) 2015/849.
            
            
               2.POSVETOVANJA PRED SPREJETJEM AKTA
            
            
               21. decembra 2021 je bilo glede osnutka delegirane uredbe s pisnim postopkom opravljeno posvetovanje s skupino strokovnjakov za preprečevanje pranja denarja in financiranja terorizma.
            
            
               3.PRAVNI ELEMENTI DELEGIRANEGA AKTA
            
            
               Ta delegirana uredba spreminja Prilogo k Delegirani uredbi (EU) 2016/1675.
            
            
               Pravne učinke objave te delegirane uredbe ureja temeljni akt, torej Direktiva (EU) 2015/849. 
            
            
               Neposredna posledica sprejetja te delegirane uredbe je, da morajo pooblaščeni subjekti v vseh državah članicah izvajati ukrepe okrepljenega skrbnega preverjanja strank v skladu s členom 18a Direktive (EU) 2015/849 v zvezi s poslovnimi odnosi ali transakcijami, ki vključujejo države, ki so še vedno navedene v Prilogi k tej delegirani uredbi. 
            
            
               Poleg tega člen 155(2) finančne uredbe
                  2
                osebam in subjektom, ki izvršujejo sredstva Unije ali proračunska jamstva, prepoveduje začetek novih ali nadaljevanje obstoječih operacij s subjekti, registriranimi ali ustanovljenimi v državah, vključenih v to delegirano uredbo v skladu z Direktivo (EU) 2015/849, razen če se ukrep fizično izvaja v teh državah in če ni drugih dejavnikov tveganja. Izvajalski partnerji morajo te zahteve prenesti tudi v svoje pogodbe z izbranimi finančnimi posredniki.
            
            
               DELEGIRANA UREDBA KOMISIJE (EU) …/…
            
            
               z dne 7.1.2022
            
            
               o spremembi Delegirane Uredbe (EU) 2016/1675 o dopolnitvi Direktive (EU) 2015/849 Evropskega parlamenta in Sveta, kar zadeva dodajanje Burkine Faso, Filipinov, Haitija, Jordanije, Južnega Sudana, Kajmanskih otokov, Malija, Maroka in Senegala v preglednico iz točke I Priloge ter črtanje Bahamov, Bocvane, Gane, Iraka in Mavricija iz te preglednice 
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Direktive (EU) 2015/849 Evropskega parlamenta in Sveta z dne 20. maja 2015 o preprečevanju uporabe finančnega sistema za pranje denarja ali financiranje terorizma, spremembi Uredbe (EU) št. 648/2012 Evropskega parlamenta in Sveta ter razveljavitvi Direktive 2005/60/ES Evropskega parlamenta in Sveta in Direktive Komisije 2006/70/ES(1)
                  3
                ter zlasti člena 9(2) Direktive, 
            
            
               ob upoštevanju naslednjega:
            
            
               (1)Unija mora poskrbeti za učinkovito zaščito integritete ter nemotenega delovanja svojega finančnega sistema in notranjega trga pred pranjem denarja in financiranjem terorizma. Zato Direktiva (EU) 2015/849 določa, da bi morala Komisija opredeliti države, ki imajo v svojih ureditvah za preprečevanje pranja denarja in financiranja terorizma (v nadaljnjem besedilu: AML/CFT) strateške pomanjkljivosti, ki bistveno ogrožajo finančni sistem Unije.
            
            
               (2)V Delegirani uredbi (EU) 2016/1675
                  4
                so opredeljene tretje države z visokim tveganjem, ki imajo strateške pomanjkljivosti. To uredbo bi bilo treba, kadar je primerno, ponovno pregledati, in sicer z vidika napredka teh tretjih držav z visokim tveganjem pri odpravljanju strateških pomanjkljivosti v njihovih ureditvah za preprečevanje pranja denarja in financiranja terorizma. Komisija bi morala v svojih ocenah upoštevati nove informacije mednarodnih organizacij in organov za določanje standardov, kot so tiste, ki jih izda Projektna skupina za finančno ukrepanje (v nadaljnjem besedilu: skupina FATF).
            
            
               (3)Glede na visoko raven integracije mednarodnega finančnega sistema, tesno povezanost udeležencev na trgu, velik obseg čezmejnih transakcij v Unijo in iz nje ter stopnjo odprtosti trga se torej šteje, da vsakršna grožnja glede AML/CFT za mednarodni finančni sistem pomeni tudi grožnjo za finančni sistem Unije.
            
            
               (4)V skladu z merili iz Direktive (EU) 2015/849 Komisija upošteva nedavne razpoložljive informacije, zlasti najnovejše javne izjave skupine FATF, seznam skupine FATF „Jurisdikcije, ki so pod okrepljenim spremljanjem“ in poročila skupine FATF, ki jih je pripravila skupina za pregled mednarodnega sodelovanja v zvezi s tveganji, ki jih predstavljajo posamezne tretje države, v skladu s členom 9(4) Direktive (EU) 2015/849. 
            
            
               (5)Februarja 2021 je Burkina Faso sprejela politično zavezo na visoki ravni o sodelovanju s skupino FATF in medvladno akcijsko Skupino za boj proti pranju denarja v Zahodni Afriki (GIABA), da bi okrepila učinkovitost svoje ureditve AML/CFT. Burkina Faso je od zaključka poročila o medsebojnem ocenjevanju, ki je bilo zanjo sestavljeno leta 2019, dosegla napredek pri več ukrepih za izboljšanje tehnične skladnosti in učinkovitosti, priporočenih v poročilu o medsebojnem ocenjevanju, vključno s sprejetjem nacionalne strategije AML/CFT decembra 2020. Burkina Faso si bo prizadevala za izvajanje akcijskega načrta, in sicer bo med drugim: (1) sprejela in izvajala nadaljnje mehanizme za ukrepe spremljanja v nacionalni strategiji; (2) uporabljala medsebojno pravno pomoč in druge oblike mednarodnega sodelovanja v skladu s svojim profilom tveganja; (3) krepila zmogljivosti vseh nadzornih organov na področju AML/CFT ter izvajala nadzor na podlagi tveganj nad finančnimi institucijami ter določenimi nefinančnimi podjetji in poklici; (4) vzdrževala celovite in posodobljene informacije o pravnem in dejanskem lastništvu ter okrepila sistem sankcij za kršitve obveznosti glede preglednosti; (5) povečala raznolikost poročanja o sumljivih transakcijah; (6) z dodatnim zaposlovanjem in usposabljanjem ter večjim proračunom kadrovsko okrepila finančnoobveščevalno enoto; (7) izvajala usposabljanja za organe za preprečevanje, odkrivanje in preiskovanje kaznivih dejanj, tožilce in druge ustrezne organe; (8) dokazovala, da organi izvajajo zaplembe kot cilj politike; (9) v skladu z nacionalno strategijo za preprečevanje financiranja terorizma povečala zmogljivosti organov za preprečevanje, odkrivanje in preiskovanje kaznivih dejanj ter tožilstva, ki so vključeni v boj proti financiranju terorizma, ter podporo zanje in (10) izvajala učinkovit sistem ciljno usmerjenih finančnih sankcij v zvezi s financiranjem terorizma in širjenja orožja ter spremljanje neprofitnih organizacij na podlagi tveganj in nadzor nad njimi. Na tej podlagi bi bilo treba Burkina Faso na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (6)Februarja 2021 so Kajmanski otoki sprejeli politično zavezo na visoki ravni o sodelovanju s skupino FATF in Karibsko projektno skupino za finančno ukrepanje (CFATF), da bi okrepili učinkovitost svoje ureditve AML/CFT. Kajmanski otoki bi si morali še naprej prizadevati za izvajanje akcijskega načrta za odpravo svojih strateških pomanjkljivosti, in sicer bi med drugim morali: (1) nalagati ustrezne in učinkovite sankcije v primerih, ko zadevne strani (vključno s pravnimi osebami) ne predložijo točnih, ustreznih in posodobljenih informacij o dejanskem lastništvu v skladu s temi zahtevami, ter (2) zagotoviti, da preganjajo vse vrste pranja denarja v skladu s profilom tveganja jurisdikcije in da tak pregon vodi do uporabe odvračilnih, učinkovitih in sorazmernih sankcij. Na tej podlagi bi bilo treba Kajmanske otoke na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (7)Junija 2021 je Haiti sprejel politično zavezo na visoki ravni o sodelovanju s skupinama FATF in CFATF, da bi okrepil učinkovitost svoje ureditve AML/CFT. Haiti si bo prizadeval za izvajanje akcijskega načrta, in sicer bo med drugim: (1) razvil svoj postopek ocenjevanja tveganja pranja denarja/financiranja terorizma in razširjal ugotovitve; (2) olajševal izmenjave informacij z ustreznimi tujimi partnerji; (3) odpravil tehnične pomanjkljivosti v svojem pravnem in regulativnem okviru, ki ovirajo izvajanje preventivnih ukrepov AML/CFT, ter izvajal na tveganju temelječ nadzor za AML/CFT nad vsemi finančnimi institucijami in določenimi nefinančnimi podjetji in poklici; za katere se šteje, da predstavljajo večje tveganje glede pranja denarja/financiranja terorizma; (4) vzdrževal osnovne informacije in informacije o dejanskem lastništvu ter omogočal pravočasen dostop do njih; (5) poskrbel, da pristojni organi za boj proti pranju denarja in financiranju terorizma učinkoviteje uporabljajo finančnoobveščevalne podatke in druge ustrezne informacije; (6) odpravil tehnične pomanjkljivosti pri obravnavanju kaznivih dejanj pranja denarja in izkazoval, da organi primere pranja denarja odkrivajo, preiskujejo in preganjajo skladno s profilom tveganja Haitija; (7) povečal odkrivanje, sledenje in odvzem premoženjske koristi, pridobljene s kaznivimi dejanji; (8) odpravil tehnične pomanjkljivosti v svoji ureditvi obravnavanja kaznivih dejanj financiranja terorizma in ciljno usmerjenih finančnih sankcij; (9) na podlagi tveganj izvajal ustrezno spremljanje neprofitnih organizacij, ki so izpostavljene zlorabam za financiranje terorizma, ne da bi jih ob tem oviral pri zakonitih dejavnostih ali jih odvračal od njih. Na tej podlagi bi bilo treba Haiti na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (8)Oktobra 2021 je Jordanija sprejela politično zavezo na visoki ravni o sodelovanju s skupino FATF ter Bližnjevzhodno in severnoafriško projektno skupino za finančno ukrepanje (MENAFATF), da bi okrepila učinkovitost svoje ureditve AML/CFT. Jordanija je od sprejetja poročila o medsebojnem ocenjevanju, ki je bilo zanjo sestavljeno novembra 2019, dosegla napredek pri več ukrepih za izboljšanje njenega sistema, priporočenih v poročilu o medsebojnem ocenjevanju, med drugim z dokončanjem nacionalne ocene tveganja. Jordanija si bo prizadevala za izvedbo svojega akcijskega načrta, dogovorjenega s skupino FATF, z: (1) dokončanjem in razširjanjem ocen neprofitnih organizacij, pravnih oseb in virtualnih sredstev glede tveganja pranja denarja/financiranja terorizma; (2) izboljšanjem nadzora na podlagi tveganj ter uporabo učinkovitih, sorazmernih in odvračilnih sankcij za neskladnost; (3) izvajanjem programov usposabljanja in ozaveščanja za določena nefinančna podjetja in poklice o njihovih obveznostih na področju AML/CFT, zlasti v zvezi s predložitvijo poročil o sumljivih transakcijah; (4) vzdrževanjem celovitih in posodobljenih osnovnih informacij in informacij o dejanskem lastništvu v zvezi s pravnimi osebami in pravnimi ureditvami; (5) preiskovanjem in pregonom predhodnih kaznivih dejanj za pranje denarja, vključno z vzporednimi finančnimi preiskavami, v skladu s tveganjem, ugotovljenim v nacionalni oceni tveganja; (6) vzpostavitvijo pravne obveznosti za zaplembo pripomočkov, ki so bili uporabljeni ali so namenjeni uporabi pri kaznivih dejanjih pranja denarja; (7) razvojem in izvajanjem pravnega in institucionalnega okvira za ciljno usmerjene finančne sankcije ter (8) razvojem in izvajanjem pristopa na podlagi tveganj za nadzor nad sektorjem neprofitnih organizacij, da se preprečijo zlorabe, namenjene financiranju terorizma. Na tej podlagi bi bilo treba Jordanijo na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (9)Oktobra 2021 je Mali sprejel politično zavezo na visoki ravni o sodelovanju s skupinama FATF in GIABA, da bi okrepil učinkovitost svoje ureditve AML/CFT. Mali je od sprejetja poročila o medsebojnem ocenjevanju, ki je bilo zanj sestavljeno novembra 2019, dosegel napredek pri več ukrepih za izboljšanje njegovega sistema, priporočenih v poročilu o medsebojnem ocenjevanju, med drugim s sprejetjem nacionalne ocene tveganja. Mali si bo prizadeval za izvedbo svojega akcijskega načrta, dogovorjenega s skupino FATF, z: (1) razširjanjem rezultatov nacionalne ocene tveganja vsem zadevnim deležnikom, vključno z izvajanjem dejavnosti ozaveščanja v sektorjih z največjim tveganjem; (2) razvojem in uvedbo pristopa za nadzor na podlagi tveganj na področju AML/CFT nad vsemi finančnimi institucijami in določenimi nefinančnimi podjetji in poklici z večjimi tveganji ter izkazovanjem učinkovitih, sorazmernih in odvračilnih sankcij za neskladnost; (3) izvedbo celovite ocene tveganj pranja denarja/financiranja terorizma, povezanih z vsemi vrstami pravnih oseb; (4) povečanjem zmogljivosti finančnoobveščevalne enote in organov za preprečevanje, odkrivanje in preiskovanje kaznivih dejanj ter krepitvijo njihovega sodelovanja pri uporabi finančnoobveščevalnih podatkov; (5) zagotavljanjem, da so ustrezni pristojni organi vključeni v preiskave in pregon pranja denarja; (6) krepitvijo zmogljivosti ustreznih organov, pristojnih za preiskovanje in pregon primerov financiranja terorizma; (7) vzpostavitvijo pravnega okvira in postopkov za izvajanje ciljno usmerjenih finančnih sankcij ter (8) izvajanjem pristopa na podlagi tveganj za nadzor nad sektorjem neprofitnih organizacij, da se preprečijo zlorabe, namenjene financiranju terorizma. Na tej podlagi bi bilo treba Mali na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (10)Februarja 2021 je Maroko sprejel politično zavezo na visoki ravni o sodelovanju s skupinama FATF in MENAFATF, da bi okrepil učinkovitost svoje ureditve AML/CFT. Maroko je sprejel ukrepe za izboljšanje svoje ureditve AML/CFT, vključno z zagotavljanjem finančnih in človeških virov finančnoobveščevalni enoti za okrepitev njenih analitičnih zmogljivosti, da bi izpolnjevala svojo osrednjo nalogo operativne in strateške analize. Maroko bi si moral še naprej prizadevati za izvajanje akcijskega načrta za odpravo svojih strateških pomanjkljivosti, in sicer bi med drugim moral: (1) izboljšati nadzor na podlagi tveganj, sprejeti popravne ukrepe ter za neskladnost uporabljati učinkovite, sorazmerne in odvračilne sankcije; (2) zagotavljati, da so informacije o dejanskem lastništvu, vključno z informacijami o pravnih osebah in tujih pravnih ureditvah, ustrezne, točne in preverjene; (3) povečati raznolikost poročanja o sumljivih transakcijah; (4) prednostno razvrščati odkrivanje, preiskovanje in pregon vseh vrst pranja denarja v skladu s profilom tveganja države ter (5) spremljati in učinkovito nadzorovati skladnost finančnih institucij ter določenih nefinančnih podjetji in poklicev z obveznostmi ciljno usmerjenih finančnih sankcij. Na tej podlagi bi bilo treba Maroko na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (11)Junija 2021 so Filipini sprejeli politično zavezo na visoki ravni o sodelovanju s skupino FATF in Azijsko-pacifiško skupino za boj proti pranju denarja, da bi okrepili učinkovitost svoje ureditve AML/CFT. Od takrat so Filipini sprejeli ukrepe za izboljšanje svoje ureditve AML/CFT z razvojem in izvajanjem smernic o umiku s seznama in odmrznitvi sredstev za ciljno usmerjene finančne sankcije, povezane s financiranjem širjenja orožja. Filipini bi si morali prizadevati za izvajanje akcijskega načrta, in sicer bi med drugim morali: (1) izkazati učinkovit nadzor na podlagi tveganj nad določenimi nefinančnimi podjetji in poklici; (2) zagotoviti, da nadzorniki izvajajo nadzor glede AML/CFT za zmanjševanje tveganj, povezanih s ponudbami luksuznih potovanj na igralniške destinacije; (3) uvesti nove obveznosti registracije storitev opravljanja denarnih in nedenarnih transakcij ter sankcionirati neregistrirane in nezakonite izvajalce nakazil; (4) izboljšati in poenostaviti dostop organov za preprečevanje, odkrivanje in preiskovanje kaznivih dejanj do informacij o dejanskem lastništvu ter sprejeti ukrepe za zagotovitev točnosti in posodabljanja teh informacij; (5) povečati uporabo finančnoobveščevalnih podatkov ter povečati število preiskav in primerov pregona pranja denarja v skladu s tveganjem; (6) povečati odkrivanje, preiskovanje in pregon zadev v zvezi s financiranjem terorizma; (7) zagotoviti sprejetje ustreznih ukrepov v zvezi s sektorjem neprofitnih organizacij (vključno z neregistriranimi neprofitnimi organizacijami), ne da bi to oviralo njihove zakonite dejavnosti, ter (8) povečati učinkovitost okvira ciljno usmerjenih finančnih sankcij za financiranje terorizma in širjenja orožja. Na tej podlagi bi bilo treba Filipine na podlagi člena 9 Direktive (EU) 2015/849 šteti kot državo, ki ima v svoji ureditvi AML/CFT strateške pomanjkljivosti.
            
            
               (12)Februarja 2021 je Senegal sprejel politično zavezo na visoki ravni o sodelovanju s skupinama FATF in GIABA, da bi okrepil učinkovitost svoje ureditve AML/CFT. Senegal bi si moral še naprej prizadevati za izvajanje akcijskega načrta za odpravo svojih strateških pomanjkljivosti, in sicer bi med drugim moral: (1) v zadevnih organih z usposabljanjem in ozaveščanjem zagotavljati dosledno razumevanje tveganj pranja denarja/financiranja terorizma (zlasti v zvezi s sektorjem določenih nefinančnih podjetji in poklicev); (2) v skladu s svojim profilom tveganja uporabljati medsebojno pravno pomoč in druge oblike mednarodnega sodelovanja; (3) zagotavljati, da se za finančne institucije ter določena nefinančna podjetja in poklice izvaja ustrezen in učinkovit nadzor; (4) posodabljati in vzdrževati celovite informacije o dejanskem lastništvu pravnih oseb in pravnih ureditvah ter okrepiti sistem sankcij za kršitve obveznosti glede preglednosti; (5) še naprej krepiti človeške vire finančnoobveščevalne enote, da bo ohranila zmogljivosti za učinkovito operativno analizo; (6) zagotavljati, da v skladu s profilom tveganja Senegala dosledno potekajo prizadevanja za krepitev mehanizmov odkrivanja ter zmogljivosti za preiskovanje in pregon kaznivih dejanj pranja denarja/predhodnih kaznivih dejanj v zvezi s pranjem denarja; (7) v skladu s svojim profilom tveganja vzpostaviti celovite in standardizirane politike in postopke za odkrivanje, sledenje, zaseg in zaplembo premoženjskih koristi, pridobljenih s kaznivimi dejanji, in pripomočkov za kazniva dejanja; (8) poskrbeti, da bodo organi bolje razumeli tveganja, povezana s financiranjem terorizma, ter povečati zmogljivosti organov za preprečevanje, odkrivanje in preiskovanje kaznivih dejanj in tožilstva, ki so vključeni v boj proti financiranju terorizma, ter podporo zanje v skladu z nacionalno strategijo za preprečevanje financiranja terorizma iz leta 2019 ter (9) izvajati učinkovit ciljno usmerjen režim finančnih sankcij za financiranje terorizma in širjenja orožja ter spremljanje neprofitnih organizacij na podlagi tveganj in nadzor nad njimi. Na tej podlagi bi bilo treba Senegal na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti. 
            
            
               (13)Junija 2021 je Južni Sudan sprejel politično zavezo na visoki ravni o sodelovanju s skupino FATF, da bi okrepil učinkovitost svoje ureditve AML/CFT. Južni Sudan si bo prizadeval za izvajanje akcijskega načrta, in sicer bo med drugim: (1) zaprosil Skupino za boj proti pranju denarja Vzhodne in Južne Afrike (ESAAMLG) za članstvo ter sodeloval z njo za ta namen, poleg tega pa se bo zavezal, da ESAAMLG ali drug ocenjevalni organ zanj izvede medsebojno ocenjevanje; (2) za uskladitev s standardi skupine FATF ob podpori mednarodnih partnerjev, vključno s tehnično pomočjo, izvedel celovit pregled zakona o AML/CFT iz leta 2012; (3) imenoval organ/organe, pristojne za usklajevanje nacionalnih ocen tveganja pranja denarja/financiranja terorizma; (4) postal pogodbenica Dunajske konvencije iz leta 1988, Palermske konvencije iz leta 2000 in Konvencije o zatiranju financiranja terorizma iz leta 1999 ter jih izvajal; (5) zagotovil ustrezno strukturo in zmogljivost pristojnih organov, da bodo za nadzor nad finančnimi institucijami glede AML/CFT uvedli pristop na podlagi tveganj; (6) razvil celovit pravni okvir za zbiranje in preverjanje točnosti informacij o dejanskem lastništvu pravnih oseb; (7) operacionaliziral popolnoma delujočo in neodvisno finančnoobveščevalno enoto; (8) vzpostavil in izvajal pravni in institucionalni okvir za izvajanje ciljno usmerjenih finančnih sankcij v skladu z resolucijami Varnostnega sveta Združenih narodov o terorizmu in financiranju širjenja orožja ter (9) začel izvajati ciljno usmerjen nadzor na podlagi tveganj nad neprofitnimi organizacijami, pri katerih obstaja tveganje zlorabe za financiranje terorizma, oziroma takšno spremljanje teh organizacij. Na tej podlagi bi bilo treba Južni Sudan na podlagi člena 9 Direktive (EU) 2015/849 šteti za državo, ki ima v svoji ureditvi AML/CFT strateške pomanjkljivosti.
            
            
               (14)V skladu z najnovejšimi relevantnimi informacijami je ocena Komisije pokazala, da bi bilo treba Burkina Faso, Filipine, Haiti, Jordanijo, Južni Sudan, Kajmanske otoke, Mali, Maroko in Senegal v skladu z merili iz člena 9 Direktive (EU) 2015/849 obravnavati kot jurisdikcije tretjih držav, ki imajo v svojih ureditvah AML/CFT strateške pomanjkljivosti, ki bistveno ogrožajo finančni sistem Unije. Ugotovljeno je, da so te države predložile pisne politične zaveze na visoki ravni za odpravo ugotovljenih pomanjkljivosti in pripravile akcijske načrte skupaj s skupino FATF.
            
            
               (15)Izjemno pomembno je, da Komisija stalno spremlja tretje države in ocenjuje spremembe njihovih pravnih in institucionalnih okvirov, pooblastil in postopkov pristojnih organov ter učinkovitosti njihovih ureditev AML/CFT z namenom posodabljanja Priloge k Delegirani uredbi (EU) 2016/1675.
            
            
               (16)Komisija se je zavezala, da bo tretjim državam, vključenim v Prilogo k Delegirani uredbi (EU) 2016/1675, po potrebi zagotavljala tehnično pomoč, da bi jim pomagala pri odpravljanju ugotovljenih strateških pomanjkljivosti.
            
            
               (17)Komisija je pregledala napredek pri odpravljanju strateških pomanjkljivosti držav iz Uredbe (EU) 2016/1675, ki jih je skupina FATF umaknila s seznama junija ali oktobra 2021 ali jih je Komisija pregledala v skladu s svojo revidirano metodologijo za opredelitev tretjih držav z visokim tveganjem, ki temelji na novih zahtevah iz Direktive (EU) 2015/849, kakor je bila spremenjena z Direktivo (EU) 2018/843. Komisija je zaključila pregled napredka, ki so ga dosegli Bahami, Bocvana, Gana, Irak in Mavricij.
            
            
               (18)Komisija je v oceni ugotovila, da so Bahami v svoji ureditvi AML/CFT odpravili strateške pomanjkljivosti, ki jih je Komisija opredelila v skladu s svojo metodologijo za opredelitev tretjih držav z visokim tveganjem. Bahami so nedavno sprejeli številne ukrepe za okrepitev svojega okvira AML/CFT in zlasti vidikov preglednosti svoje ureditve dejanskega lastništva. S temi ukrepi so obravnavali dodatna merila, ki jih je določila Komisija. Komisija bo v sodelovanju s skupinama FATF in CFATF še naprej spremljala razvoj ureditve AML/CFT Bahamov.
            
         
         
            
               (19)Komisija je v oceni ugotovila, da je Irak dosegel zadosten napredek pri odpravi strateških pomanjkljivosti v svoji ureditvi AML/CFT, ki jih je Komisija opredelila v skladu s svojo metodologijo za opredelitev tretjih držav z visokim tveganjem. Irak je nedavno sprejel številne ukrepe za okrepitev svojega okvira AML/CFT. Ti ukrepi odpravljajo pomisleke, ki jih je Komisija izrazila v svoji predhodni oceni. Komisija bo v sodelovanju s skupinama FATF in MENAFATF še naprej spremljala razvoj ureditve AML/CFT Iraka.
            
            
               (20)Skupina FATF je pozdravila precejšni napredek Bocvane, Gane in Mavricija pri izboljšanju ureditve AML/CFT ter ugotovila, da so Bocvana, Gana in Mavricij vzpostavili pravne in regulativne okvire, da bi izpolnili zaveze iz svojih akcijskih načrtov glede strateških pomanjkljivosti, ki jih je ugotovila skupina FATF. Bocvana, Gana in Mavricij zato niso več vključeni v postopek spremljanja, ki ga izvaja skupina FATF v okviru svojega globalnega postopka preverjanja skladnosti AML/CFT. Bocvana, Gana in Mavricij bodo še naprej sodelovali z regionalnimi organi, ki imajo podobne naloge kot skupina FATF, da bi še izboljšali svoje ureditve AML/CFT.
            
            
               (21)Komisija je v svoji oceni na podlagi razpoložljivih informacij ugotovila, da Bahami, Bocvana, Gana, Irak in Mavricij strateških pomanjkljivosti v svojih ureditvah AML/CFT več nimajo. Bahami, Bocvana, Gana, Irak in Mavricij so izboljšali učinkovitost svoje ureditve AML/CFT in odpravili z njo povezane tehnične pomanjkljivosti, da bi izpolnili zaveze iz svojih akcijskih načrtov v zvezi s strateškimi pomanjkljivostmi, ki jih je ugotovila skupina FATF, in dodatnimi merili ali predhodnimi pomisleki, ki jih je določila Komisija.
            
            
               (22)Delegirano uredbo (EU) 2016/1675 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               V Prilogi k Delegirani uredbi (EU) 2016/1675 se v preglednici v točki „I. Tretje države z visokim tveganjem, ki so predložile pisne politične zaveze na visoki ravni za odpravo ugotovljenih pomanjkljivosti in pripravile akcijski načrt s FATF“ dodajo naslednje vrstice:
            
            
                     
                        Burkina Faso
                     
                  
               
                     
                        Kajmanski otoki
                     
                  
               
                     
                        Haiti
                     
                  
               
                     
                        Jordanija
                     
                  
               
                     
                        Mali
                     
                  
               
                     
                        ·Maroko
                     
                  
               
                     
                        ·Filipini
                     
                  
               
                     
                        ·Senegal
                     
                  
               
                     
                        ·Južni Sudan
                     
                  
               
               Člen 2
            
            
               V Prilogi k Delegirani uredbi (EU) 2016/1675 se v preglednici v točki „I. Tretje države z visokim tveganjem, ki so predložile pisne politične zaveze na visoki ravni za odpravo ugotovljenih pomanjkljivosti in pripravile akcijski načrt s FATF“ črtajo naslednje vrstice:
            
            
                     
                        Bahami
                     
                  
               
                     
                        Bocvana
                     
                  
               
                     
                        Gana
                     
                  
               
                     
                        Irak
                     
                  
               
                     
                        Mavricij
                     
                  
               
               Člen 3
            
            
               V Prilogi k Delegirani uredbi (EU) 2016/1675 se preglednica v točki „I. Tretje države z visokim tveganjem, ki so predložile pisne politične zaveze na visoki ravni za odpravo ugotovljenih pomanjkljivosti in pripravile akcijski načrt s FATF“ nadomesti z naslednjo preglednico:
            
            
                     
                        Št.
                     
                  
                  
                     
                        Tretja država z visokim tveganjem
                     
                  
               
                     
                        1
                     
                  
                  
                     
                        Afganistan
                     
                  
               
                     
                        2
                     
                  
                  
                     
                        Barbados
                     
                  
               
                     
                        3
                     
                  
                  
                     
                        Burkina Faso
                     
                  
               
                     
                        4
                     
                  
                  
                     
                        Kambodža
                     
                  
               
                     
                        5
                     
                  
                  
                     
                        Kajmanski otoki
                     
                  
               
                     
                        6
                     
                  
                  
                     
                        Haiti
                     
                  
               
                     
                        7
                     
                  
                  
                     
                        Jamajka
                     
                  
               
                     
                        8
                     
                  
                  
                     
                        Jordanija
                     
                  
               
                     
                        9
                     
                  
                  
                     
                        Mali
                     
                  
               
                     
                        10
                     
                  
                  
                     
                        Maroko
                     
                  
               
                     
                        11
                     
                  
                  
                     
                        Mjanmar
                     
                  
               
                     
                        12
                     
                  
                  
                     
                        Nikaragva
                     
                  
               
                     
                        13
                     
                  
                  
                     
                        Pakistan
                     
                  
               
                     
                        14
                     
                  
                  
                     
                        Panama
                     
                  
               
                     
                        15
                     
                  
                  
                     
                        Filipini
                     
                  
               
                     
                        16
                     
                  
                  
                     
                        Senegal
                     
                  
               
                     
                        17
                     
                  
                  
                     
                        Južni Sudan
                     
                  
               
                     
                        18
                     
                  
                  
                     
                        Sirija
                     
                  
               
                     
                        19
                     
                  
                  
                     
                        Trinidad in Tobago
                     
                  
               
                     
                        20
                     
                  
                  
                     
                        Uganda
                     
                  
               
                     
                        21
                     
                  
                  
                     
                        Vanuatu
                     
                  
               
                     
                        22
                     
                  
                  
                     
                        Jemen
                     
                  
               
                     
                        23
                     
                  
                  
                     
                        Zimbabve
                     
                  
               
               Člen 4
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 7.1.2022
            
            
               
                     Za Komisijo
               
               
                     Mairead McGUINNESS
                     Članica Komisije
               
            
         
         
            
                  
                     (1)
                  
                        Delovni dokument služb Komisije, Metodologija za opredelitev tretjih držav z visokim tveganjem v skladu z Direktivo (EU) 2015/849 (SWD(2020) 99). 
               
               
                  
                     (2)
                  
                        Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018). 
               
               
                  
                     (3)
                  
                        UL L 141, 5.6.2015, str. 73.
               
               
                  
                     (4)
                  
                        Delegirana uredba Komisije (EU) 2016/1675 z dne 14. julija 2016 o dopolnitvi Direktive (EU) 2015/849 Evropskega parlamenta in Sveta z opredelitvijo tretjih držav z visokim tveganjem, ki imajo strateške pomanjkljivosti (UL L 254, 20.9.2016, str. 1).